KLASA: 034-05/24-01/141

URBROJ: 711-02-01/05-2024-02

Zagreb, 4. listopada 2024.

**MARIO FILIPOVIĆ**

**direktor trgovačkog društva**

**Vodovod Novska d.o.o.**

 **za javnu vodoopskrbu i odvodnju**

**Predmet: mišljenje na zahtjev obveznika Maria Filipovića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 1. listopada 2024. zaprimilo zahtjev za davanjem mišljenja koji je podnio Mario Filipović, direktor trgovačkog društva Vodovod Novska d.o.o. za javnu vodoopskrbu i odvodnju.

U podnesenom zahtjevu obveznik je naveo da je u planu okrupnjavanje više vodno-komunalnih poduzeća u jedno uz preuzimanje cjelokupne imovine i radnika te da novoosnovano društvo planira ustrojiti podružnicu u sjedištu društva koje se pridružuje dok će nakon završetka procesa postojati samo jedan pravni subjekt. Obveznik je zatražio mišljenje može li jedna osoba istovremeno obavljati funkciju direktora podružnice te da bude ujedno i zamjenik direktora (u svojstvu zamjenika člana uprave) unutar novog pravnog subjekta. Obveznik je napomenuo da se radi o istoj tvrtki u kojoj bi jedna osoba obavljala više poslova.

Povodom navedenog zahtjeva obveznika, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 61. sjednici održanoj 4. listopada 2024. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, osim ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto. Prema stavku 5. istoga članka ZSSI-a navedeno ograničenje primjenjuje se za vrijeme trajanja prava na naknadu plaće nakon prestanka dužnosti propisane posebnim zakonima.

Člankom 7. stavcima 1. i 3. Zakona o trgovačkim društvima („Narodne novine“, broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19., 34/22., 114/22., 18/23. i 130/23.) propisano je da trgovačko društvo može imati jednu ili više podružnica u kojima obavlja svoje djelatnosti te da podružnice nisu pravne osobe, a njihovim poslovanjem prava i obveze stječe društvo dok podružnica posluje pod svojom tvrtkom i mora pri tome navesti svoje sjedište i sjedište osnivača.

Člankom 422. stavcima 1. i 2. Zakona o trgovačkim društvima propisano je da se uprava društva sastoji od jednoga ili više direktora te da uprava vodi poslove društva u skladu s društvenim ugovorom, odlukama članova društva i obveznim uputama skupštine i nadzornog odbora, ako ga društvo ima.

Člankom 433. Zakona o trgovačkim društvima propisano je da propisi za članove uprave vrijede i za njihove zamjenike.

Iz navoda obveznika proizlazi postojanje namjere provođenja statusnih promjena u trgovačkom društvu Vodovod Novska d.o.o. za javnu vodoopskrbu i odvodnju u kojem obnaša dužnost direktora na način da će se osnovati novo trgovačko društvo kojem će se navedeno trgovačko društvo pripojiti čime će prestati samostalno postojati, a u sjedištu istoga će se osnovati podružnica. Obveznik Mario Filipović bi u novoosnovanom trgovačkom društvu obnašao dužnost zamjenika direktora (u svojstvu zamjenika člana uprave) te funkciju direktora podružnice.

Povjerenstvo nastavno na izneseno ističe da zamjenici direktora odnosno zamjenici člana uprave novoosnovanog trgovačkog društva, ako prema društvenom ugovoru novoosnovanog trgovačkog društva ne bi imali ovlast samostalnog zastupanja istoga već temeljem ovlaštenja direktora odnosno člana uprave trgovačkog društva, ne bi bili obveznici ZSSI-a.

Nadalje, imajući u vidu da podružnice trgovačkih društava nisu pravne osobe te da njihovim poslovanjem prava i obveze stječe društvo, Povjerenstvo ističe da direktori podružnica nisu obveznici ZSSI-a.

Sukladno navedenom, istovremeno obnašanje funkcije zamjenika direktora odnosno člana uprave i direktora podružnice nije predmet ispitivanja od strane Povjerenstva budući da se u opisanim okolnostima ne bi radilo o obveznicima ZSSI-a, a također u opisanom slučaju nisu u primjeni odredbe članka 23. ZSSI-a s obzirom na to da novoosnovana pravna osoba nije mogla biti u poslovnim odnosima s tijelom javne vlasti u kojem obveznik obnaša dužnost.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Mario Filipović, elektroničkom poštom
2. Objava na internetskoj stranici Povjerenstva
3. Pismohrana